《将负瓢笠入金华从赤松三子游作》
明代·胡应麟

三十六洞天，金华亦奇绝。古昔群真栖，云霞閟阊阖。

赤松乘紫烟，皇氏憩丹穴。缅邈怀仙灵，栖迟表才杰。

奕奕孝标生，漂流寄东越。长生本经世，不朽惟大业。

伊余后千载，束发慕贤达。逝将辞垢氛，寻幽入林樾。

大药倘可逢，雄词冀颃颉。异日骑双龙，携手轻六合。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。